Imtella' Diċembru 1, 2020 - Aġġornata 1 Ta' Diċembru, 2020 8:13am Ritratti: Arkivji Esperti tas-saħħa f'Oxford University osservaw tibdil fl-attività normali tal-pulmun xhur wara li l-pazjenti kienu infettati bil-Covid-19. L-esperti użaw teknika li ħarġet fid-deher aspetti tal-pulmun li ma kinux qed jinqabdu bi scans li jintużaw is-soltu. F'dan l-istudju 10 pazjenti li għandhom bejn 19 u 69 sena ġew mitluba jibilgħu gass magħruf bħala Xenon waqt li jitteħdilhom MRI scan. Tmienja minnhom kienu qed jesperjenzaw qtugħ ta' nifs u għejja tliet xhur wara li kienu infettati bil-Covid, avolja fl-ebda ħin ma kellhom bżonn kura intensiva jew ventilator, u l-iscans konvenzjonali ma bdew juru xejn ħażin fil-pulmun tagħhom. Permezz tat-teknika użata mir-riċerkaturi ta' Oxford, il-gass beda jikxef f'dawn it-tmien pazjenti postijiet fil-pulmun fejn in-nifs ma bediex jgħaddi faċilment fid-demm. Ir-riċerka mistennija titwessa' iktar bil-għan li jkun determinat jekk il-ħsara fil-pulmun hix permanenti jew jekk tfiqx waħedha biż-żmien.